
ИЗПЪЛНИТЕЛНА АГЕНЦИЯ ПО ГОРИТЕ

УСТРОЙСТВЕН ПРАВИЛНИК 
НА СПЕЦИАЛИЗИРАНО ТЕРИТОРИАЛНО ЗВЕНО
„РЕДАКЦИЯ НА СПИСАНИЕ „ГОРА“


Глава първа
ОБЩИ ПОЛОЖЕНИЯ

Чл. 1. С правилника се определят статута, съдържанието на списание „Гора“, органи на управление и организация на работа на специализирано териториално звено (СТЗ) „Редакция на списание „Гора“.

Чл. 2. (1) Специализирано териториално звено „Редакцията на списание „Гора“ е юридическо лице на бюджетна издръжка/третостепенен разпоредител с бюджет по бюджета на Министерството на земеделието и храните, специализирано териториално звено на Изпълнителната агенция по горите (ИАГ).
(2) Специализирано териториално звено „Редакция на списание „Гора“ е на пряко подчинение на изпълнителния директор на Изпълнителната агенция по горите и се създава и закрива със заповед на изпълнителния директор след съгласуване с министъра на земеделието и храните.
(3) Седалището и адресът на управление на СТЗ „Редакция на списание „Гора“ е гр. София 1303, ул. „Антим I“ № 17.

Чл. 3. Специализирано териториално звено „Редакция на списание „Гора“ издава специализирана литература (монографии, сборници, брошури, информационни табла и други) след съгласуване с изпълнителния директор на Изпълнителната агенция по горите.

Чл. 4. Специализирано териториално звено „Редакция на списание „Гора“ има собствен печат и емблема /лого/, които може да възпроизвежда върху своята кореспонденция, печатни издания и друго нейно движимо или недвижимо имущество.

Чл. 5. Работното време на СТЗ „Редакция на списание „Гора“ е 8 часа дневно, 40 часа седмично, с променливи граници от 7.30 до 18.30 ч., с обедна почивка 30 минути. Индивидуалното работно време на служителите и редът за отчитането му се определят със заповед на главния редактор на списание „Гора“. 

Чл. 6. (1) Структурата и числеността на СТЗ „Редакция на списание „Гора“ се определят в длъжностно разписание, което се утвърждава от изпълнителния директор на Изпълнителната агенция по горите по предложение на главния редактор.
(2) Задълженията на служителите на СТЗ „Редакция на списание „Гора“ са разписани в длъжностните им характеристики. 

СЪДЪРЖАНИЕ НА СПИСАНИЕ „ГОРА“

Чл. 7. Списание „Гора“ е национално периодично специализирано печатно издание на Изпълнителната агенция по горите за практико-приложна и научна информация по проблемите, свързани със стопанисването и управлението на горските територии, горската политика и друга, свързана с горите и горската администрация информация. Списанието се издава в 10 броя, 9 книжки годишно (един двоен брой), като всеки брой се публикува след издаването на хартиен носител и на електронната страница на списанието. 

Чл. 8. (1) Списание „Гора“ представя и отстоява държавната политика в областта на горското и ловното стопанство, която се осъществява от министъра на земеделието и храните чрез Изпълнителната агенция по горите, чрез:
1. актуална информация и анализи за състоянието и развитието на българската и световната горска теория и практика; 
2. представяне на новостите в областта на лесовъдската наука и теория;
3. представяне на натрупания опит и традиции в лесовъдството, ловното стопанство, опазващата и контролна дейност в горите, опазването на околната среда и други;
4. популяризиране добрите практики у нас и в чужбина.
(2) Списание „Гора“ съдържа следните основни тематични области (рубрики):
1. горски политики и нормативна уредба;
2. развитие на съвременната лесовъдска теория и практика;
3. лесовъдски изследвания и анализи;
4. стопански дейности;
5. опазване на горите и природните ресурси;
6. ловно стопанство;
7. международни дейности;
8. горска педагогика.

Глава трета
ОРГАНИ НА УПРАВЛЕНИЕ. РЕДАКЦИОНЕН ЕКИП. РЕДАКЦИОНЕН СЪВЕТ

Чл. 9. (1) Издател на списание „Гора“ е Изпълнителна агенция по горите, а органи на управление са главният редактор и заместник главният редактор.  
(2) Главният редактор може да бъде лице с висше лесовъдско образование, журналистика или българска филология, с образователно-квалификационна степен „магистър“, с трудов стаж по специалността не по-малко от 5 години, придобит след завършване на висшето образование.
(3) Трудовият договор с главния редактор на списание „Гора“ се сключва, изменя и прекратява от изпълнителния директор на Изпълнителна агенция по горите.
(4) Правомощията на главния редактор се определят с длъжностна характеристика, утвърдена от изпълнителния директор на ИАГ. 
(5) Заповедите за командировките на главния редактор на изданието се подписват от изпълнителния директор на Изпълнителната агенция по горите.
(6) Заместник главният редактор може да бъде лице с висше лесовъдско образование, журналистика или българска филология, с образователно-квалификационна степен „магистър“, с трудов стаж по специалността не по-малко от 3 години, придобит след завършване на висшето образование.
(7) Трудовият договор със заместник главния редактор на списание „Гора“ се сключва, изменя и прекратява от главния редактор, съгласувано с изпълнителния директор на Изпълнителната агенция по горите.
(8) Правомощията на заместник главния редактор се определят с длъжностна характеристика, утвърдена от главния редактор на списание „Гора“.

Чл. 10. (1) Главният редактор осъществява правомощията си пряко и чрез администрацията на СТЗ, като:
1. отговаря за творческо-производствената дейност на списанието;
2. организира, ръководи, контролира и отговаря за цялостната дейност на СТЗ „Редакция на списание „Гора“;
3. разпорежда се с бюджетните средства на СТЗ „Редакция на списание „Гора“ и носи отговорност за тяхното управление и законосъобразното им разходване;
4. издава актове за възникване, изменяне и прекратяване на служебните и трудовите правоотношения със служителите в СТЗ „Редакция на списание „Гора“  по утвърдени от изпълнителния директор на ИАГ структура и щатно разписание;
5. командирова в страната служителите на СТЗ „Редакция на списание „Гора“;
6. поддържа пряка връзка с ръководството на ИАГ и функционалните дирекции и отдели в ИАГ;
7. представлява СТЗ „Редакция на списание „Гора“ и поддържа официални връзки и взаимоотношения със специализирани звена на ИАГ, регионални дирекции по горите, държавни предприятия, държавни горски и ловни стопанства, научни и учебни заведения, регионални и местни администрации, неправителствени организации (НПО) и др.;
8. утвърждава вътрешни правила за работната заплата в СТЗ „Редакция на списание „Гора“;
9. назначава дисциплинарен съвет и налага дисциплинарни наказания на служителите на СТЗ „Редакция на списание „Гора“; 
10. представя за утвърждаване от изпълнителния директор на ИАГ длъжностното разписание на СТЗ „Редакция на списание „Гора“;
11. управлява имуществото на СТЗ „Редакция на списание „Гора“;
12. прави предложение до изпълнителния директор на ИАГ за бракуване на дълготрайни материални активи, собственост на СТЗ „Редакция на списание „Гора“;
13. организира дейността по провеждането и възлагането на процедурите по Закона за обществените поръчки в рамките на своята компетентност;
14. сключва колективен трудов договор със синдикалните организации на служителите в СТЗ „Редакция на списание „Гора“;
15. при упражняване на своите правомощия издава индивидуални административни актове;
16. утвърждава и контролира системата за финансово управление и контрол в СТЗ „Редакция на списание „Гора“; 
17. изпълнява и други функции, свързани с дейността на СТЗ „Редакция на списание „Гора“, определени със закон, подзаконови нормативни актове или акт на министъра на земеделието и храните или на изпълнителния директор на ИАГ.
(2) При отсъствие на главния редактор на СТЗ „Редакция на списание „Гора“ функциите му се изпълняват от заместник главния редактор или от служител, определен със заповед.
(3) Главният редактор на СТЗ „Редакция на списание „Гора“ може да делегира с писмена заповед на заместник главния редактор и други служители свои правомощия.

Чл. 11. (1) Председателят на Редакционния съвет, неговият състав и секретар се определят със заповед на изпълнителния директор на Изпълнителната агенция по горите по предложение на главния редактор на СТЗ „Редакция на списание „Гора“.
(2) За членове на Редакционния съвет на списанието се определят специалисти в областта на горското и ловното стопанство. 
(3) Всеки член на Редакционния съвет отговаря за определено тематично направление в списанието, като предлага теми, съдейства за намиране на автори и постъпване на статии, лично създава текстове за публикация или рецензира статии и други материали, предстоящи за публикуване.

Глава четвърта
ОРГАНИЗАЦИЯ НА РАБОТА

Чл. 12. (1) Главният редактор организира работата и отговаря за издаването на списанието:
1. главният редактор изготвя примерен тематичен план за всеки брой;
2. при необходимост обсъжда тематичния план с Редакционния съвет;
3. приема и оценява предложени от външни автори статии и материали и при необходимост ги насочва към Редакционния съвет за рецензия;
4. разработва материали в различни журналистически жанрове;
5. подготвя броя заедно с редакционния екип;
6. предоставя коректура на броя на Редакционния съвет;
7. отговаря за постъпването на готовия брой в печатницата и проследява неговото разпространение.
(2) Редакционният съвет подпомага дейността на главния редактор на списание „Гора“, като:
1. обсъжда предоставените статии и материали и при необходимост изготвя рецензии, които изпраща на главния редактор;
2. предлага теми и автори и съдейства за осигуряване на материали по предложените теми;
3. съгласува предложеното съдържание на всеки пореден брой. 

ФИНАНСИРАНЕ

Чл. 13. (1) Специализирано териториално звено „Редакция на списание „Гора“ се финансира от:
1. държавния бюджет чрез бюджета на ИАГ;
2. предоставени целеви средства от други финансиращи институции и организации по предварително съгласувани с ИАГ програми и проекти;
3. дарения.
(2) Бюджетът на СТЗ „Редакция на списание „Гора“ се утвърждава ежегодно от изпълнителния директор на ИАГ.
(3) Определянето на размера на възнагражденията на външните автори на публикации в списание „Гора“ се осъществява по ценоразпис, изготвен от главния редактор на списанието и утвърден от изпълнителния директор на Изпълнителна агенция по горите.

Чл. 14. (1) Специализирано териториално звено „Редакция на списание „Гора“ формира приходи от:
1. абонамент на печатни издания;
2. рекламна дейност;
3. други дейности, разрешени от закона. 
(2) Определянето на тарифи и отстъпки на реклама и други приходи се осъществява по ценоразпис, изготвен от главния редактор на СТЗ „Редакция на списание „Гора“ и съгласуван с изпълнителния директор на Изпълнителна агенция по горите.


ЗАКЛЮЧИТЕЛНИ РАЗПОРЕДБИ

§ 1. Устройственият правилник се приема на основание чл. 161 от Закона за горите.

§ 2. Правилникът влиза в сила от деня на обнародването му в „Държавен вестник“.



ИНЖ. СТОЯН ТОШЕВ

